次韻韓毅伯趣諸先輩送茶
作者：王炎
朝代：宋

paragraphs: 脫腕符移日旁午，魚眼浮香須一煮。
客來捧腹共軒渠，暫時撥置官文書。
喜客恨無鮮可擊，滿盂脫粟饑時喫。
睡魔不待巧擠排，雪花小啜清風來。
人生何苦浪馳逐，但得所求心自足。
意在春風曉露邊，愛惜一旗輕萬錢。
碾破雲龍還不飲，灧灧金荷扶玉筍。
渠方醉魄甘沉迷，我自詩情要勾引。